Efter gårsdagens blodige angreb mod en militærparade i byen Ahvaz beskylder Iran Danmark for at huse terrorister.

Ifølge det iranske statsstyrede nyhedsbureau, IRNA, forventer det iranske styre, at Danmark udleverer "gerningsmændene og deres medskyldige til Iran, så de kan blive retsforfulgt på fair vis".

Læs også : Angreb mod militærparade bringer Danmark i Irans søgelys

Og det er noget, Dansk Folkeparti er klar til, hvis det viser sig, at personer i Danmark har forbindelse til angrebet, som i går kostede mindst 25 mennesker livet.

- Hvis det er nogle, der beviseligt er medlemmer af de her terroristbevægelser, eller har tilknytning dertil, så bør man stille dem for en dansk dommer og få dem fængslet, lyder meldingen fra Søren Espersen, udenrigsordfører hos Dansk Folkeparti.

En talsmand fra det iranske udenrigsministerium beder Danmark om at udlevere de skyldige. Skal vi gøre det?

- Ja, det mener jeg, at vi skal, hvis der er tilstrækkelige beviser for det, siger Søren Espersen.

Konservative advarer

Hos blandt andet De Konservative understreger man, at der er meget begrænset information på nuværende tidspunkt. Særligt hvad angår en mulig forbindelse til Danmark.

- På nuværende tidspunkt ved vi ikke, hvem der står bag angrebet. Men det virker som om, at iranerne vil benytte muligheden til at gå efter den iranske opposition i de vestlige lande. Blandt andet i Danmark, lyder meldingen fra Nasser Khader, udenrigs- og forsvarsordfører hos De Konservative.

Læs også : Dansk ambassadør i Iran har været til møde efter angreb

- Vi skal ikke udlevere nogen, der er i opposition til præstestyret. Men kan præstestyret dokumentere, at der er nogle her, der har planlagt angrebet og været med til at udføre det, så må vi forholde os til det. Men det kan jeg simpelthen ikke forestille mig, siger Nasser Khader.

Han siger, at man passe på, at det iranske styre ikke udnytter situationen til at gå efter den almindelige opposition.

Arabiske separatister har taget skylden for gårsdagens angreb. Ifølge Rasmus Elling, lektor på Københavns Universitet og specialist i Iran, er der tale om flere grupper under en større organisation. En af grupperne siger, at de baseret i Danmark, fortæller han.

Lektoren forklarer, at gruppen siden har trukket i land i forhold til skyldspørgsmålet og sagt, at det ikke er deres gruppe, men derimod en del af den bevægelse, de er med i, som stod bag angrebet.

Der mangler oplysninger

Hos både Venstre og Socialdemokraterne advarer man også mod at fare for hurtigt frem.

- Det er selvfølgelig ikke noget nyt, at pro-demokratiske eksil-iranere bliver beskyldt for at være terrorister, men det mener jeg nu ikke, at de er. Derfor skal vi finde ud af, hvad der er hoved og hale i den her henvendelse, lyder det fra Venstres udenrigsordfører, Michael Aastrup Jensen.

Han tager afstand til gårsdagens angreb, som han betegner som et terrorangreb.

Læs også : Irans hær: USA og Israel står bag angreb på parade

Også hos Socialdemokraterne peger man på, at de iranske myndigheder kan have indenrigspolitiske interesser i at stramme skruen over for oppositionsgrupper.

Iran anklager Danmark for at huse terrorister. Hvad skal vores svar være på det?

- At vi skal have undersøgt, om det passer, for hvis vi huser terrorister, skal der selvfølgelig gribes ind over for det, men på den anden side ved vi ikke, om det passer, og derfor skal vi nu først og fremmest have oplyst sagen, siger Nick Hækkerup.

Samuelsen: Vi tager altid afstand til terror

Det danske udenrigsministerium har hidtil været relativt fåmælt om sagen.

Over for DR Nyheder bekræfter ministeriet, at den danske ambassadør i Iran i aftes var indkaldt til møde i det iranske udenrigsministerium, og at mødet omhandlede lørdagens angreb. De oplyser ikke yderligere på nuværende tidspunkt.

I en skriftlig udtalelse fortæller udenrigsminister Anders Samuelsen (LA), at Danmark fordømmer terrorangreb, uanset hvor i verden, det finder sted, og siger, at en eventuel dansk forbindelse vil få konsekvenser.

- Iranerne hævder, at de ansvarlige for terrorangrebet skulle have aktive medlemmer i andre lande, blandt andet i Danmark. Hvis det viser sig, at de ansvarlige har forbindelser til Danmark, så skal det naturligvis have konsekvenser, skriver ministeren.